ઝાલાવાડ પંથકમાં શ્રાવણ માસની શરૂઆત થવા છતાં સમગ્ર જિલ્લામાં અપુરતા અને નહીવત વરસાદે બીટી કપાસના ર,૩૧,ર૬પ હેકટરના વાવેતર ઉપર ખતરો સર્જેલો છે. હજુ અપુરતા વરસાદની આફત ઝળુંબી રહી છે. ત્યાં છેલ્લા અઠવાડીયાથી જિલ્લાના મુળી, ચોટીલા, સાયલા, વઢવાણ, લીંબડી, ચૂડા, ધ્રાંગધ્રા પંથકમાં બીટી કપાસના ફલાવરીંગના સમયે એકાએક ગુલાબી ઈયળનો ઉપદ્રવ જોવા મળતા જગતાતના જીવ પડીકે બંધાઈ ગયા છે. અંદાજે એક દસકા બાદ એકસાથે સમગ્ર જિલ્લાના બીટી કપાસના વાવેતર બાદ ઉત્પાદન પૂર્વે ગુલાબી ઈયળ જોવા મળતા ખેતીવાડી વિભાગ પણ વિમાસણમાં મુકાયુ છે. આ ઈયળના ઉપદ્રવથી જિલ્લામાં બીટી કપાસના ઉત્પાદન ક્ષેત્રે નિકંદન નીકળી જવાની ભિતી વ્યકત કરાઈ છે. આ અંગે ખેતીવાડી અધિકારી વાદી અને બારડે જણાવ્યુ હતુ કે, છેલ્લા એક દસકામાં કયારેય ન દેખાયેલ ગુલાબી ઈયળે એકાએક બીટી કપાસમાં દેખા દેતા સર્વે કામગીરી હાથ ધરી છે. અને ખેડૂતોને આ રોગચાળા થી બચવા અવગત કરવામાં આવ્યા છે. તેમ છતાં બીટી કપાસના ઉત્પાદન અને વાવેતર વચ્ચે બે-ત્રણ માસનો ગાળો રાખવો જોઈએ. જેથી કરીને ઈયળોને સતત ખોરાક ન મળી શકે. આમ, સામાન્ય સમજદારી કેળવી ઈયળના ઉપદ્રવને અટકાવવા પગલાં લઈ શકાય.